Rīga

|  |  |
| --- | --- |
| 22.05.2019 | Nr. 201901/SAN74/SP465/NOS363 |
| Uz 15.05.2019 | Nr. 4.1-37/28-162 |

Finanšu ministrijai

|  |
| --- |
| *Par precizēto likumprojektu “Grozījumi likumā “Par nodokļiem un nodevām””*  |

Latvijas Pašvaldību savienība (LPS), atbalstot nepieciešamību pēc iespējas elektronizēt valsts pārvaldes procesus, tai skaitā, atbalstot nepieciešamību motivēt iedzīvotājus sazināties ar publisko pārvaldi elektroniski, tomēr vērš uzmanību uz vairākām problēmām, kuras likumprojekts nerisina:

1. Iedzīvotājiem, kuri nav saimnieciskās darbības veicēji un kuriem nav katru mēnesi un katru ceturksni jāiesniedz deklarācijas Valsts ieņēmumu dienesta Elektroniskās deklarēšanās sistēmā, var noteikt pienākumu deklarācijas iesniegt elektroniski, vienlaikus paredzot pietiekamus atbalsta pasākumus. Tomēr šiem iedzīvotājiem nevar noteikt pienākumu - katru nedēļu ielūkoties Valsts ieņēmumu dienesta Elektroniskās deklarēšanas sistēmā, lai uzzinātu – vai gadījumā viņiem šai sistēmā Valsts ieņēmumu dienests nav paziņojis par kādu dokumentu, kas netiek paziņots nevienā citā veidā. Diemžēl jau šobrīd Valsts ieņēmumu dienests šādā veidā ir interpretējis normatīvos aktus, ignorējot Paziņošanas likumā noteikto. Tāpēc lūdzam likumprojektu papildināt ar jaunu pantu šādā redakcijā:

“Likuma 7.2 pantā:

Izteikt pirmās daļas pirmo teikumu šādā redakcijā:

 “Valsts ieņēmumu dienests izdoto administratīvo aktu (arī nelabvēlīgu administratīvo aktu) un citus lēmumus, dokumentus un informāciju nodokļu maksātājiem – juridiskai personai vai fiziskajai personai, kas ir reģistrējies kā saimnieciskās darbības veicējs, un kura ir Valsts ieņēmumu dienesta elektroniskās deklarēšanas sistēmas lietotājs, paziņo, izmantojot Valsts ieņēmumu dienesta elektroniskās deklarēšanas sistēmu, vienlaikus par to nosūtot informāciju uz nodokļu maksātāja elektroniskās deklarēšanas sistēmā norādīto elektroniskā pasta adresi un oficiālo elektronisko adresi, ja nodokļu maksātājam ir aktivizēts oficiālās elektroniskās adreses konts.”

Papildināt pantu ar jaunu ceturto daļu šādā redakcijā:

“(4) Nodokļu maksātājam – fiziskajai personai, kas nav reģistrējusies Valsts ieņēmumu dienestā kā saimnieciskās darbības veicējs, Valsts ieņēmumu dienests izdoto administratīvo aktu (arī nelabvēlīgu administratīvo aktu) un citus lēmumus, dokumentus un informāciju paziņo, nosūtot uz personas deklarēto dzīvesvietas adresi vai oficiālo elektronisko adresi, ja fiziskā persona to ir aktivizējusi. Informatīviem nolūkiem Valsts ieņēmumu dienesta izdotie administratīvie akti (arī nelabvēlīgi administratīvie akti) un citi lēmumi, dokumenti un informācija ir pieejama arī Valsts ieņēmumu dienesta Elektroniskās deklarēšanas sistēmā.”

1. Vienlaikus lūdzam saskaņot šajā likumā noteiktās prasības iedzīvotājiem – obligāti sazināties ar publisko pārvaldi elektroniski ar Oficiālajā elektroniskās adreses likumā noteikto ļoti liberālo pieeju, kad iedzīvotāji var brīvi izvēlēties sazināties ar publisko pārvaldi elektroniski, turklāt brīvi izvēlēties laiku, kurā vēlas sazināties elektroniski un brīvi atteikties no saziņas ar publisko pārvaldi elektroniski. LPS ieskatā iedzīvotājiem noteiktajām prasībām būtu jābūt vienādām, neatkarīgi no nodokļu administrācijas, kurā tie vēršas, vai neatkarīgi no publiskās pārvaldes iestādes, kurā tie iesniedz iesniegumus.
2. Tā kā šī likumprojekta anotācijā ir veikta atsauce uz Iesniegumu likumu, lūdzam skaidrot, vai tiešām iedzīvotāja tiesības iesniegt priekšlikumus, jautājumus Iesniegumu likuma izpratnē arī ar šo likumprojektu tiks ierobežotas un noteikts, ka turpmāk to drīkstēs darīt tikai elektroniski? LPS ieskatā noteikt pienākumu sazināties elektroniski varētu tikai Administratīvā procesa ietvaros.
3. Vienlaikus LPS vērš uzmanību, ka gadījumā, ja fiziskā persona ir aktivizējusi oficiālo elektronisko adresi, tad Valsts ieņēmumu dienesta dokumentu paziņošana būtu jānodrošina oficiālajā elektroniskajā adresē – tieši pašu dokumentu, nevis tikai ziņas paziņošana oficiālajā elektroniskajā adresē par dokumenta esamību VID EDS sistēmā.

|  |  |  |
| --- | --- | --- |
| Priekšsēdis | (paraksts\*) | Gints Kaminskis  |

Sanita Šķiltere 67326633

Sanita.Skiltere@lps.lv

\* Dokuments ir parakstīts ar drošu elektronisko parakstu un satur laika zīmogu